Lin-Manuel Miranda

Lin-Manuel Miranda (født 1980) er en amerikansk skuespiller, manusforfatter, komponist, rapper, regissør og låtskriver. Han er best kjent for å ha skapt og spilt i Broadway-musikalene Hamilton og In the Heights. Han har blant annet vunnet Pulitzerprisen for drama, to Grammy Awards, en Emmy-pris og tre Tony Awards.

Miranda skrev og komponerte låtene for In the Heights, som hadde urpremière på Broadway i mars 2008. Han ble nominert til flere bransjepriser for arbeidet med musikalen, blant annet en Tony Award for beste originalmusikk  og en Grammy Award for beste musikalalbum. Miranda ble også nominert til Tony-prisen for beste mannlige hovedrolle i en musikal for rolleskildringen som hovedfiguren Usnavi. Musikalen vant dessuten Tony-prisen for beste musikal.

Miranda skrev librettoen og komponerte låtene for Hamilton (2015), hans andre store Broadway-musikal. Den var basert på Ron Chernows biografi Alexander Hamilton fra 2004. Musikalen vant Pulitzerprisen for drama, Grammy Award for beste musikalalbum og ble nominert til 16 Tony Awards. Den vant elleve av disse, blant annet beste musikal. Miranda ble nominert til en ny Tony for sin rolleskildring, og vant Tony Awards for beste originalmusikk og beste musikallibretto.

Han komponerte også musikken til Bring It On: The Musical sammen med Tom Kitt i 2011.

Han har ellers skrevet og komponert flere av låtene i Disneys animasjonsfilm Vaiana, og han ble blant annet nominert til Oscar for beste sang for låten «How Far I'll Go». Miranda hadde en liten stemmerolle i science fiction-filmen Star Wars: The Force Awakens og spilte Jack i filmmusikalen Mary Poppins Returns. Han komponerte også musikken til Disneys animasjonsfilm Encanto. Han ble nominert til Oscar for beste sang for låten «Dos oruguitas», mens låten «We Don't Talk About Bruno» ble en megahit.

I 2021 debuterte Miranda som regissør med musikalen Tick, Tick... Boom!.

Miranda har bidratt med nye låter til Disneys spillefilm The Little Mermaid fra 2023.

 Referanser 

 Eksterne lenker 






Kategori:Skuespillere fra USA
Kategori:Manusforfattere fra USA
Kategori:Komponister fra USA
Kategori:Rappere fra USA
Kategori:Låtskrivere fra USA
Kategori:Grammy Award-vinnere
Kategori:Emmy-vinnere
Kategori:Tony Award-vinnere
Kategori:Personer fra New York City
Kategori:Personer fra USA av puertoricansk opphav
Kategori:Pulitzer-vinnere innen drama